जोंनि हादरनि लोगोसे रायजोनि राजखान्थिनि जौगानायखौ गोख्रों खालामगोन आबादनिफ्रायसो। राव, हारिमु, हारिनि खौसेथि आरो हारिनि राजखान्थिनि जौगानायखौ गोख्रों महराव हमथानानै हानायानो हारि जौगानायनि गुदि खान्थि। आसामनि आबादनि बेलायाव जांख्रिखांगोन जेब्ला आबादथिलिआ रैखाथि गोयै जागोन आरो हारिनि गेजेराव थानाय हा बाहागोआ गुबुननि आखायाव थांनायाव लामा लागोन। आसामनि भुम खौराङारि हानि कालिनि अनजिमाया जाबाय 78.50 लाख हेक्टर। मिथिनाय बादिब्ला आसामनि 30 लाख हेक्टरसो हा बोसोरफ्रोमबो दैबानाजों खहा जायो। बिदियै आबाद हा जोबस्रांनायनि थाखाय सुबुंनि बांनाया रायजोयाव सानफ्रोमबो खाफालाव हमनो गोनां खालामदों। बिदि समाव लेमनाय बिफांखौ दानफायनाय बादि थागिबिफोरनि हानि मोनथाइ आरो रैखा खालामनायनि गोबां जेंना नुनो मोननाय जायो। दानि भुम खौरां आबहावायाव जुग-जुग जिउखांबोनाय थानाय थागिबि सुबुंफोरा गिखांनाय सोमजिदों । बे थागिबि होननानै बुङोब्ला गासै आसामनि जायगायारिफोरखौ बुंनो सानो । गोबां हारि-हारिसाफोरनि गाव फसंथानफोरा हारि सिबिग्रा जानानै खुङो। गोबां हारिमु दिन्थि फुंनाय समाव हारिमु-रिंगु-दामसाफोखौ फोथांनानै लाखियो । बिदि दिन्थिनायजों मोनसे हारिया जौगानायनि लामा लायो। नाथाय जेब्ला बिसोरनि बे जागायनाय लामायाव माबा मोनसे जाहोननि थाखाय हेंथा सोमजियोब्ला अब्ला बिसोर रागा जोङो। आरो बे रागा जोंनाया जानला-मानला नङा। जुग-जुग थानाय हारिया गोबां खैफोदाव गोग्लैयनो हागौ ! बे जायाथों मानो मानफोरनि गाग्लोबनाय एबा 1826 मायथायनि इयाण्डाबु गोरोबथा ! थांनाय मोनसे जौथायनि बांसिन सम गुबुनारिफोरनि जेंनाया आसाम मुंनि हायाव थै सोबग्रा थेसपिया बादि सोबदों। हादरनि बायदि गोबां जेंनाया बिनि थार थागिबि सुबुंफोरखौ थाखोमानो गोनां खालामनो हागौखौ सानदों। दिनै बुहुमनि गोबां हारिफोरा गोमालांनो हमदों आरो हमनायनि लामायाव । गावनि हादर, गावनि हायावनो उदांस्रि गोमाजानो गिनानै बिसोर रागा जोंनो हागौ। थागिबिनि थाखायनो हानि मोनथाइ। जेराव हानि मोनथायानो गोमा जानायनि लामायाव दं । बिदियाव रागा जोंखांनाया जाखागोन। हारिनि सिनायथि एबा हारिनि साननाय-हनायाव खम जायो । गाहायै सोरबा लुङि, थुफि गानब्लानो गुबुनारि जानानै थाङा। धोरोमनि फारागथिखौ नागारनानै आसोल दायनिगिरिखौ नागिरनानै दिहुनना राहा लानो नांगोन। राव-थुनलाइ-हारिमायारि जाबोनायखौ रैखा खालामनो नांगोन । राव-थुनलाइनि सायाव खहा जागोनखौ रावबो गनायनो हाया। धोरोमनि गरामिनि थाखाय खहा लाबोनो हाथाव जायखि-जायाखौनो बन्द खालाम नांगोन। अब्लासो हारिनि खौसेथिया रैखा मोनगोन। उननि समफोराव आलारि बाथि सावनानैब्लाबो इयुन जोलैफोरनो गोनोखोयारि गोसोजों गाव जिउ खुंनायनि लामाखौ बेखेवनानै हाथाय-बाजार आरो दुब्लिखौ रैखाथि खालामनायजों लोगोसे देहायारि मावथायफोरखौ गोसोजों मावनो गोसोयाव सोमजि होनांगोन। बिसोरनि गोसोयाव थुलुंगाखां आबाद मावनायनि सायाव थानानै हारियारि, हा आरो आबादखौ बोजबनानै लानो नांगोन। आरो बिसोर गावनि हायाव थानाय सानखांनायफोरखौ फोथांनानै लाखिनो नांगोन। अब्लासो हारिया रैखा मोनगोन आरो हानि मोनथायखौ जुग-जुग मोनबाय थागोन।